Document ID: 32006R1572

KOMISIJAS REGULA (EK) Nr. 1572/2006
(2006. gada 18. oktobris),
ar ko groza Regulu (EK) Nr. 824/2000, kas nosaka kārtību, kādā intervences aģentūras pārņem labību, un analīzes metodes labības kvalitātes noteikšanai
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2003. gada 29. septembra Regulu (EK) Nr. 1784/2003 par labības tirgus kopīgo organizāciju (1), un jo īpaši tās 6. pantu un 24. panta otro punktu,
tā kā:
(1)
Lai izvairītos no jebkādas ražotāju diskriminācijas, nosacījumiem, ar kādiem labību piedāvā intervences aģentūrām un ar kādiem tās labību pārņem, visā Kopienā jābūt, cik vien iespējams, vienādiem. Komisijas Regula (EK) Nr. 824/2000 (2) tieši neparedz termiņu, kādā piedāvātā labība ir jāpārņem. Lai novērstu visas neskaidrības, iepriekšminētais termiņš ir jāprecizē.
(2)
Piedāvāto labību, kuras kvalitāte nepieļauj piemērotu izmantošanu vai glabāšanu, nedrīkst pieņemt intervencei. Šajā nolūkā ir jāņem vērā jaunā situācija intervences nozarē, kas saistīta ar ilgstošu atsevišķu labības veidu uzglabāšanu un tās iespaidu uz produktu kvalitāti.
(3)
Tādēļ, lai pasargātu intervences produktus no bojāšanās un palielinātu to izturīgumu turpmākai lietošanai, nepieciešams noteikt stingrākus Regulas (EK) Nr. 824/2000 I pielikumā minētos kukurūzas kvalitātes rādītājus. Šim nolūkam ir jāsamazina maksimāli pieļaujamais mitruma līmenis, kā arī jāsamazina maksimālais šķelto graudu un kaltēšanas laikā pārkarsēto graudu procentuālais daudzums. Ņemot vērā sorgo un kukurūzas agrotehnisko līdzību, konsekvences labad attiecībā uz to ir jāparedz tādi paši pasākumi. Turklāt, konsekvences labad ar citām intervences režīmam pakļautajām labībām, kukurūzai ir jānosaka arī jauns īpatnējais svars.
(4)
Regulas (EK) Nr. 824/2000 VII pielikuma I, II un III tabulā norādītais kukurūzas un sorgo cenas paaugstinājuma un pazeminājuma līmenis arī ir attiecīgi jāgroza.
(5)
Lai izveidotu iknedēļas statistikas ziņojumu par intervences labības uzkrājumiem, ir jāprecizē informācijas saturs, ko dalībvalstis iesniedz Komisijai.
(6)
Lai nodrošinātu efektīvu labības intervences sistēmas vadību, saskaņotā reģionālā līmenī ir jāapzina un jāuzskaita noteikta informācija. Šim nolūkam ir jāizmanto reģionālie līmeņi, kas norādīti Padomes 1990. gada 26. marta Regulā (EEK) Nr. 837/90 par statistikas informāciju, kas dalībvalstīm jāiesniedz attiecībā uz graudaugu ražošanu (3), un jāpieprasa, lai dalībvalstis šo informāciju iesniedz Komisijai.
(7)
Lai efektīvi pārvaldītu sistēmu, ir jāparedz, ka Komisijas pieprasītā informācija jāiesniedz elektroniskā veidā.
(8)
Tādēļ attiecīgi jāgroza Regula (EK) Nr. 824/2000.
(9)
Šajā regulā paredzētās izmaiņas intervencei piedāvātajai labībai ir jāpiemēro no 2006. gada 1. novembra. Tādēļ ir jāparedz, ka šī regula stājas spēkā dienā, kad to publicē Eiropas Savienības Oficiālajā Vēstnesī.
(10)
Labības pārvaldības komiteja nav sniegusi atzinumu tās priekšsēdētāja noteiktajā termiņā,
IR PIEŅĒMUSI ŠO REGULU.
1. pants
Regulu (EK) Nr. 824/2000 groza šādi:
1)
Regulas 3. panta 3.9. punktu aizstāj ar šādu:
“3.9.
standartmetode īpatnējā svara noteikšanai ir ISO 7971/2:1995 metode un, kukurūzas gadījumā - tradicionāli pielietojamās metodes.”
2)
Regulas 5. pantam pievieno šādu 6. punktu:
“6. Pēdējai pārņemšanai jānotiek vēlākais otrā mēneša beigās pēc pēdējās piegādes mēneša, kā minēts 4. panta 3. punkta trešajā daļā, tomēr ne vēlāk kā 31. jūlijā Spānijā, Grieķijā, Itālijā un Portugālē un ne vēlāk kā 31. augustā citās dalībvalstīs.”
3)
Regulas 9. panta a) un b) apakšpunktus aizstāj ar šādiem:
“a)
ja intervencei piedāvātās labības mitruma saturs kukurūzai un sorgo ir mazāks par 13 %, bet citām labībām mazāks par 14 %, tad jāpiemēro cenas paaugstinājumi, kas norādīti VII pielikuma I tabulā. Ja intervencei piedāvātās iepriekšminētās labības mitruma saturs ir attiecīgi lielāks par 13 % un 14 %, tad jāpiemēro cenas samazinājumi, kas norādīti VII pielikuma II tabulā;
b)
ja intervencei piedāvātās labības īpatnējais svars mīkstajiem kviešiem no svara/apjoma attiecības atšķiras par 76 kg/hl, kukurūzai par 73 kg/hl un miežiem par 64 kg/hl, tad ir jāpiemēro VII pielikuma III tabulā norādītais cenas samazinājums.”
4)
Pievieno šādu 11.a pantu:
“11.a pants
Katra dalībvalsts elektroniskā veidā iesniedz informāciju par visām labībām, kas minētas Regulas (EK) Nr. 1784/2003 5. panta 1. punktā:
a)
par intervencei paredzētās labības uzkrājumiem; vēlākais, katru trešdienu līdz plkst. 12 (pēc Briseles laika), jo īpaši:
i)
par iepriekšējā nedēļā intervencei piedāvātās labības daudzumu saskaņā ar šīs regulas 2. pantu;
ii)
par intervencei piedāvātās labības daudzumu, attiecībā uz kuru kopš intervences perioda sākuma pretendents atsaucis piedāvājumu;
iii)
par visu intervencei piedāvātās labības daudzumu kopš intervences perioda sākuma, atskaitot ii) punktā norādīto daudzumu;
iv)
par visu kopš intervences perioda sākuma pārņemtās labības daudzumu saskaņā ar šīs regulas 5. pantu.
b)
par intervencei piedāvāto daudzumu saskaņā ar Komisijas Regulas (EEK) Nr. 2131/93 (4) 2. panta 2. punktu - nākamajā trešdienā pēc uzaicinājuma uz konkursu publicēšanas;
c)
par daudzumu, kuru saskaņā ar Padomes Regulu (EEK) Nr. 3730/87 (5) ar brīvu paredzēts piešķirt Kopienas trūcīgākajiem iedzīvotājiem - nākamajā trešdienā pēc tam, kad dalībvalsts ir noteikusi attiecīgās partijas;
d)
par pārņemto labības partiju vidējiem īpatnējā svara, mitruma satura, procentuālā šķelto graudu un proteīna satura rādītājiem atkarībā no reģioniem, kas noteikti Padomes Regulas (EK) Nr. 837/90 (6) II Pielikumā, - vēlākais līdz nākamā mēneša beigām pēc šīs regulas 6. panta 5. punktā minētā termiņa.
5)
I un VII pielikumu groza saskaņā ar šīs regulas pielikumu.
2. pants
Šī regula stājas spēkā tās publicēšanas dienā Eiropas Savienības Oficiālajā Vēstnesī.
To piemēro no 2006. gada 1. novembra.
Šī regula uzliek saistības kopumā un ir tieši piemērojama visās dalībvalstīs.
Briselē, 2006. gada 18. oktobrī

Labels: 2
3
17
6